HUUMAUSAINEPOLIITTISEN KOORDINAATIORYHMÄN TYÖN JATKAMINEN VUOSINA 2002-2003

Valtioneuvoston 22.12.1998 tekemän huumausainepolitiikkaa koskevan periaatepäätöksen mukaisesti sosiaali- ja terveysministeriö asetti maaliskuussa 1999 huumausainepoliittisen koordinaatioryhmän, jonka tehtävänä oli valtakunnallisen huumausainepolitiikan yhteensovittaminen, toteuttaminen ja kehittäminen. 

Vaikeutuneen huumausainetilanteen johdosta valtioneuvosto päätti 5.10.2000 tekemällään päätöksellä tehostaa huumausainepolitiikkaa.
Päätöksessä valtioneuvosto antoi valtakunnallisen huumausainepolitiikan yhteensovittamista varten asetetulle koordinaatioryhmälle tehtäväksi valmistella pidemmän aikavälin toimenpideohjelma huumausainepolitiikan tehostamiseksi. 

Toimenpideohjelmaa on toteutettu huumausaineasioista vastaavissa ministeriöissä vuoden 2001 alusta lähtien. Koordinaatioryhmässä valmisteltu asiakirja ”Toimenpideohjelma huumausainepolitiikan tehostamiseksi vuosille 2001-2003” sisältää myös selvityksen vuoden 2001 toimenpiteistä sekä suunnitelmat huumausainepolitiikan tehostamiseksi vuodelle 2002 kaikilla mukana olevilla hallinnonaloilla. Huumausainepoliittinen koordinaatioryhmä raportoi päätöksen toteutumisesta valtioneuvostolle helmikuussa 2002.

Koordinaatioryhmän toimikausi päättyi 31.12.2001. Oikeusministeriö opetusministeriö, sisäasiainministeriö, Tullihallitus, ulkoasiainministeriö, Valtakunnansyyttäjänvirasto, valtiovarainministeriö, Kansanterveyslaitos ja Stakes ovat jäsenesityskirjeissään ilmaisseet pitävänsä koordinaatioryhmän uudelleenasettamista tarpeellisena.

Vuosien 2002-2003 ajaksi asetettavan huumausainepoliittisen koordinaatioryhmän tehtävänä on jatkaa ja kehittää hallinnonalojen välistä yhteistyötä valtakunnallisen huumausainepolitiikan yhteensovittamiseksi sekä seurata huumausainetilanteen kansallista ja kansainvälistä kehitystä. Lisäksi koordinaatioryhmä valvoo vuosille 2001-2003 laaditun huumausainepolitiikan tehostamista koskevan toimenpideohjelman toteutumista. Toiminnan tavoitteena on ehkäistä ja vähentää huumausaineiden kysyntää ja tarjontaa.